**ΔΕΛΤΙΟ ΤΥΠΟΥ**

Κορυφαία επιστημονική εκδήλωση στα Ιωάννινα,

από την Καρδιολογική Εταιρεία Κύπρου

**Εκπαιδευτικό Σεμινάριο: «Παρουσίαση Περιπτώσεων και λήψη κλινικών αποφάσεων»**

***14-16 Σεπτεμβρίου 2018, ξενοδοχείο «Epirus Palace»***

Mια τριήμερη συνάντηση επιστημονικού προβληματισμού, αναζήτησης κι ανταλλαγής απόψεων, θα αποτελέσει το σεμινάριο υπό τον τίτλο **«Παρουσίαση Περιπτώσεων και λήψη κλινικών αποφάσεων»**, το οποίο θα πραγματοποιηθεί στις **14-16 Σεπτεμβρίου 2018**, στο ξενοδοχείο **«Epirus Palace»**.

Φέτος, η καρδιά… χτυπάει στις όχθες της λίμνης, καθώς το «άνοιγμα» απευθείας πτήσεων από το «νησί της Αφροδίτης» ενίσχυσε ιδιαίτερα την απόφαση για τη φετινή φιλοξενία αυτού του επιστημονικού συνεδρίου από την **Καρδιολογική Εταιρεία Κύπρου**, με υπεύθυνο επιστημονικού προγράμματος, τον **εκλεγέντα Πρόεδρο της Ελληνικής Εταιρείας Καρδιολογίας (ΕΚΕ) Ιωάννη Γουδέβενο**, αξιοποιώντας ιδιαίτερα τη δυνατότητα μετακίνησης ιατρών από την οικεία επιστημονική κοινότητα Κύπρου.

Είναι η πρώτη φορά που θα πραγματοποιηθεί στην πόλη μας το εν λόγω **εκπαιδευτικό σεμινάριο** με την ενεργό συμμετοχή του ακροατηρίου, υπό τη διοργάνωση της **Καρδιολογικής Εταιρείας Κύπρου**, αποδεικνύοντας ότι αξιοποιείται στην πράξη η αεροπορική σύνδεση Ιωαννίνων – Λάρνακας και αναδεικνύεται ο συνεδριακός τουρισμός, που αποτελεί «αιμοδότη» της τοπικής κοινωνίας.

Στο επίκεντρο των εργασιών, θα τεθούν κορυφαία ζητήματα, όπως η **περιγραφή στρατηγικής πολύπλοκων βαλβιδοπαθειών, η επιδιόρθωση ή αντικατάσταση στη λειτουργική ανεπάρκεια μιτροειδούς βαλβίδος, η επίδειξη πρόσφατων τεχνολογιών και τεχνικών στις διακαθετηριακές επεμβάσεις και αντικαταστάσεις, η παρακολούθηση ασθενών με TAVI και mitral clip και πώς ερμηνεύεται μια ηχωκαρδιογραφική έκθεση**.

Την **Κυριακή 16 Σεπτεμβρίου** το πρωί, θα λάβει χώρα συζήτηση πάνω στην **ερμηνεία πολύπλοκων ΗΚΓ** και στην **αναγνώριση συνήθων προβλημάτων ασθενών** με **βηματοδότες** και **απινιδωτές**.

Το **εκπαιδευτικό σεμινάριο** απευθύνεται σε **ειδικευμένους** και **ειδικευόμενους** **καρδιολόγους, καρδιοχειρουργούς, καρδιοαναισθησιολόγους** καθώς και σε **επαγγελματίες υγείας** που ασχολούνται με την **αξιολόγηση, διάγνωση** και **ή/αντιμετώπιση** όλων των **βαλβιδιοπαθειών**.

Οι εργασίες του σεμιναρίου, θα ξεκινήσουν την **Παρασκευή 14 Σεπτεμβρίου** και ώρα **8:30** το πρωί.

Χορηγούνται 18 μόρια Συνεχιζόμενης Ιατρικής Εκπαίδευσης, από τον Πανελλήνιο Ιατρικό Σύλλογο.

Η ιστοσελίδα του σεμιναρίου: [www.cycardio.com](http://www.cycardio.com/)

**Στο πλαίσιο του σεμιναρίου, θα παραχωρηθεί συνέντευξη Τύπου στα Μ.Μ.Ε., το Σάββατο 15 Σεπτεμβρίου και ώρα 11 το πρωί στο ξενοδοχείο «Epirus Palace».**

*Για περισσότερες πληροφορίες, οι ενδιαφερόμενοι μπορούν να απευθύνονται στο Οργανωτικό Συντονιστικό Γραφείο: ΣΥΝΕΔΡΙΑΚΗ ΑΕ/CONFERRE SA*

*Διεύθυνση: Λεωφ. Σταύρου Νιάρχου, Περιοχή Μάρες*

*45500, Πεδινή, Ιωάννινα, Τηλέφωνο: +30 26510 68610, Φαξ: +30 26510 68611,*

*E-mail: info@conferre.gr, Website: www.conferre.gr*

\* To Εκπαιδευτικό Σεμινάριο: «Παρουσίαση Περιπτώσεων και λήψη κλινικών αποφάσεων» στο [facebook](https://www.facebook.com/events/176852279798188/)